钦定古今图书集成/明伦汇编/氏族典/第265卷 > 王晖
## 钦定古今图书集成/明伦汇编/氏族典/第265卷 > 王晖

按《十国春秋》，前蜀王晖，高祖时累有战功，后主践祚，
官集州刺史。集州故乏水泉，会岐兵攻城，急断水道，
城旦暮下矣。晖中夜祷神，忽梦一老父告曰：“州狱之
下，当有灵泉涌出。”晖惊寤，迟明，亟命操锸，于所示之
处，果得泉引水，蒙活者甚众。岐兵初以晖师绝水，坐
俟其毙，晖命汲水于城上扬之，皆惊异解去。未几，迁
秦州节度使。国亡入唐，为陵州刺史。后攻杀董璋，降
孟氏。久之，老于咸阳。